Lautakunnalle selvitys kotihoidosta - Paikalliset - Turun Sanomat
Lautakunnalle selvitys kotihoidosta
Turun kotihoitoon on kohdistunut avin valvontamenettelyjä.
Paikalliset | Turun Sanomat | 13.6.2018 22:20 | 5
Turun sosiaali- ja terveyslautakunta sai hyvinvointitoimialajohtaja Riitta Liuksan selvityksen kotihoidon tilasta keskiviikkona.
Lautakunta halusi selvityksen, kun toukokuussa kävi ilmi, että aluehallintovirasto on jo viime syksystä lähtien selvitellyt Turun kotihoidon tilannetta.
Avin selvitykset johtivat lopulta sekä huomautukseen riittämättömistä henkilöresursseista Linnan kotihoitoalueella että työsuojelutarkastukseen yhdellätoista kotihoitoalueella (TS 19.5. & 23.5.).
Luottamushenkilöt saivat kuitenkin tiedon kotihoidon valvontamenettelyistä vasta Turun Sanomien toukokuisen yhteydenoton jälkeen.
Lautakunnalle tuotu selvitys käsitteli kotihoidon asiakasmääriä, henkilöstöä, talouskehitystä, kehittämishankkeita sekä muita asiaan liittyviä seikkoja.
Viranhaltijat myöntävät, että kotihoidon resurssit ovat koetuksella muun muassa sijaisten vaikean saatavuuden vuoksi. Yhtenä syynä sijaisresurssipulaan on Turun lähikuntia heikompi palkkaustaso.
Lautakunta hyväksyi selvityksen ja merkitsi sen tiedokseen. Puheenjohtaja Päivi Pietarin (sd) mukaan lautakunta on tyytyväinen saamaansa selvitykseen. Asiaan palataan syksyllä.
Lautakunnan pitää antaa aville lausunto kotihoidosta syksyn aikana.
– Kotihoidon tilanteessa oli oikeastaan kaksi erillistä asiaa: Linnan kotihoitoalueen tilanne ja työsuojelutarkastukset. Avin tekemät tarkastukset olivat kuitenkin niin sanottua perustarkastuksia laajemmat, joten ne olisi ollut tärkeä tuoda lautakunnalle tietoon jo aiemmin, Pietari sanoo.
Kokouksessa palvelualuejohtaja Sari Ahonen valotti Pietarin mukaan asioita, joita kotihoidossa on jo toteutettu ja mitä vielä tehdään.
– Esimerkiksi vakansseja on lisätty viisi. Sillä on saatu hoidettua tämänhetkistä tilannetta. Lautakunta halusi kuitenkin muistuttaa, että lisävakanssit pitää valmistella päätettäväksi, jos niille katsotaan tarvetta.
Hävetkää päättäjät, hävetkää!
Lisävakansseja tarvitaan vähintään 50, jotta tilannetta saataisiin edes jollain tasolla normalisoitua ja kotihoidon tarvitsijat ihan oikeasti sitä tarvitsemaansa apua.
Ellei kotihoitoon satsata, seuraavana on pakkosatsaaminen hoitopaikkoihin, ja nyt en tarkoita mitään terveyskeskuksen vuodeosastoa.
Kyllä meidän vanhukset ja vammaiset tarvitsevat laadukasta hoitoa niin kotona kuin laitoksissakin. Jos meillä on varaa maksaa jonkun bulvaanin toriparkkirakentamista tai haihatella raitioliikenteen uudelleen rakentamista, on meillä varaa hoitaa vanhukset ja vammaisetkin.
"sivusta seurannut" kirjoitti 14.6.2018 7:39 Tee ilmoitus
Kyse ei vain resursseista
Kotihoidossa on paljon parannettavaa ja asiaa selvitetty vuosia. Ongelmana on palvelun epätasalaatuisuus, osassa kaupunkia toimii, osassa ei. Kyse ei vain ole lisävakansseista, niitäkin on kokeiltu. Pitää myös tarkastella työprosesseja, tehtävänkuvia, johtamista ja esimiestyötä. Paljon saadaan aikaan myös omia toimintatapoja muuttamalla esim. miten paljon aikaa kuluu matkoihin tai miten yhteydenpito omaisiin hoidetaan?
"Turkulainen äänestäjä" kirjoitti 14.6.2018 8:36 Tee ilmoitus
Vast: Kyse ei vain resursseista
Se, miten paljon aikaa kuluu matkoihin ja miten yhteydenpito omaisiin hoidetaan, liittyy juurikin resursseihin. Jos käynnille on varattu matkoineen aikaa 15-20 min, jokainen tajuaa että se ei voi toimia. Tarvitaan lisää ihmisiä. Vai vihjaatko, että työntekijöiden pitäisi tehdä matkat ja hoitaa yhteydenpito omaisiin omalla ajalla?
"Vierestä seurannut" kirjoitti 14.6.2018 11:16 Tee ilmoitus
Kyse on juuri ja ainoastaan henkilöstön määrästä. Näitä mainitsemiasi asioita on siellä johtoportaassa mietitty jo vuosia eli sitä mistä voidaan vielä nipistää ja terästää. Iho hoitajilla on jo täynnä kynnenjälkiä ja selkäranka on kuin rautakanki. Kotihoidon työolot vaarantavat hoitajien ja potilaiden terveyden. Kannattaa huomioida myös potilaiden vähävaraisuus. Moni jättää menemättä sairaalaan tai lääkärille, koska se maksaa liikaa, vaikka tarvitsisi kipeästi hoitoa.
"Kotihoidon hoitaja" kirjoitti 14.6.2018 18:18 Tee ilmoitus
Kuukausi meni selvitykseen. Päättäjät pääsevät taas kuin koira veräjästä. MÖI, MÖI syksyllä tavataan. Eivät vanhukset ja hoitajat koko kesää ole lomalla...
"kotihoitaja" kirjoitti 15.6.2018 11:07 Tee ilmoitus